b'\n_START_ARTICLE_\nRaapekartonki\n_START_PARAGRAPH_\nRaapekartonki eli raapepahvi on kuvataiteilijoiden, muun muassa sarjakuvantekij\xc3\xb6iden ty\xc3\xb6ss\xc3\xa4\xc3\xa4n k\xc3\xa4ytt\xc3\xa4m\xc3\xa4 materiaali. Kartongin pinta voi olla tumma tai valkoinen. Pinnan alla on valkoinen, hopean- tai kuparinv\xc3\xa4rinen pohja. Valkoinen pohja on kaoliinia, valkoista savea tai kalkkia. Raapekartonki voidaan tehd\xc3\xa4 itsekin mustaamalla valkoinen pahvi tussilla._NEWLINE_T\xc3\xa4ss\xc3\xa4 menetelm\xc3\xa4ss\xc3\xa4 kuva muodostuu, kun erikoisvalmisteisen kartongin pinnoite raaputetaan irti ja sen alta paljastuu toisen v\xc3\xa4rinen pohja. Ty\xc3\xb6 on hidasta ja vaatii tekij\xc3\xa4lt\xc3\xa4 huolellisuutta. Ennen raaputusta pahvin pintaan voidaan piirt\xc3\xa4\xc3\xa4 luonnos esimerkiksi lyijykyn\xc3\xa4ll\xc3\xa4. Kartonkia raaputetaan erityisill\xc3\xa4 raapetaltoilla tai katkoter\xc3\xa4llisell\xc3\xa4 kyn\xc3\xa4veitsell\xc3\xa4. Raapekartonki murtuu helposti, ja siksi ty\xc3\xb6 on teht\xc3\xa4v\xc3\xa4 tasaisella alustalla. Raaputuksen j\xc3\xa4lkeen pinta voidaan v\xc3\xa4ritt\xc3\xa4\xc3\xa4 vesiv\xc3\xa4reill\xc3\xa4 tai huopakynill\xc3\xa4._NEWLINE_Raapekartongin mitoitus ei ole ISO-standardin mukainen. Arkin koko voi olla esimerkiksi 305 x 229 mm.\n_START_SECTION_\nHistoria\n_START_PARAGRAPH_\n1800- ja 1900-luvun vaihteessa sanomalehtien kuvittajat k\xc3\xa4yttiv\xc3\xa4t usein raapekartonkia. Tuohon aikaan harmaan eri s\xc3\xa4vyjen muodostaminen onnistui vain harvalla menetelm\xc3\xa4ll\xc3\xa4._NEWLINE_1970-luvulta l\xc3\xa4htien raapekartonki on ollut eurooppalaisten ja yhdysvaltalaisten sarjakuvantekij\xc3\xb6iden k\xc3\xa4yt\xc3\xb6ss\xc3\xa4. Menetelm\xc3\xa4n suosion kasvu liittyi nousevaan avantgarde- ja taidesarjakuvasuuntaukseen. Pascal Doury ja Art Spiegelman olivat tekniikan uudessa tulemisessa ensimm\xc3\xa4isten k\xc3\xa4ytt\xc3\xa4jien joukossa._NEWLINE_Nyky\xc3\xa4\xc3\xa4n tunnettuja kyseisen tekniikan k\xc3\xa4ytt\xc3\xa4ji\xc3\xa4 ovat my\xc3\xb6s Matti Hagelberg ja Thomas Ott.'